***Suvestinė redakcija nuo 2006-12-06***

*Įsakymas paskelbtas: Žin. 2005, Nr. , i. k. 1042070ISAKSAK-2092*

**LIETUVOS RESPUBLIKOS ŠVIETIMO IR MOKSLO MINISTRAS**

**Į S A K Y M A S**

**DĖL MOKYTOJO PADĖJĖJO PAVYZDINIO PAREIGYBĖS APRAŠYMO**

2004 m. gruodžio 30 d. Nr. ISAK-2092

Vilnius

1. Tvirtinu Mokytojo padėjėjo pavyzdinį pareigybės aprašymą (pridedama).

2. Rekomenduoju, rengiant mokyklų mokytojų padėjėjų pareigybių aprašymus, mokyklų vadovams vadovautis šiuo Mokytojo padėjėjo pavyzdiniu pareigybės aprašymu.

ŠVIETIMO IR MOKSLO MINISTRAS REMIGIJUS MOTUZAS

PATVIRTINTA

Lietuvos Respublikos švietimo ir mokslo

ministro 2004 m. gruodžio 30 d. įsakymu

Nr. ISAK-2092

**MOKYTOJO PADĖJĖJO PAVYZDINIS PAREIGYBĖS APRAŠYMAS**

**I. BENDROSIOS NUOSTATOS**

1. Mokytojo, dirbančio pagal priešmokyklinio, pradinio, pagrindinio, vidurinio, specialiojo ugdymo ir profesinio mokymo programas, padėjėjas (toliau – padėjėjas) padeda ribotų galimybių savarankiškai dalyvauti ugdyme ir popamokinėje veikloje turintiems vidutinių, didelių arba labai didelių specialiųjų ugdymosi poreikių mokiniams

*Punkto pakeitimai:*

*Nr. ,
2005-01-31,
Žin., 2005, Nr.
25-825 (2005-02-22), i. k. 1052070ISAKISAK-150*

*Nr. ,
2006-11-30,
Žin., 2006, Nr.
132-5015 (2006-12-05), i. k. 1062070ISAKSAK-2254*

2. Padėjėjas dirba su mokiniu ar mokinių grupe, bendradarbiaudamas su mokytoju, auklėtoju, specialiuoju pedagogu, logopedu ir kitais specialistais.

3. Padėjėjas dirba vadovaudamasis mokyklos darbo tvarkos taisyklėmis bei pareigybės aprašymu.

**II. SPECIALIEJI REIKALAVIMAI PADĖJĖJUI**

4. Išsilavinimas – ne žemesnis kaip vidurinis.

5. Gebėjimas bendrauti su mokiniais, turėjimas žinių apie jų sutrikimų specifiką.

6. Gebėjimas dirbti su mokiniais padedant jiems įsisavinti mokomąją medžiagą, atlikti mokytojo skirtas užduotis, apsitarnauti, susitvarkyti, orientuotis aplinkoje, judėti, maitintis, naudotis ugdymui skirta kompensacine technika ir mokymo bei kompensacinėmis priemonėmis.

7. Gebėjimas bendradarbiauti su mokytoju, specialiuoju pedagogu, logopedu, kitais specialistais ir mokinių tėvais (globėjais, rūpintojais).

**III. PADĖJĖJO FUNKCIJOS IR ATSAKOMYBĖ**

8. Padeda mokiniui (mokinių grupei):

8.1. orientuotis ir judėti aplinkoje, susijusioje su ugdymu(si), mokykloje ir už jos ribų ugdomosios veiklos, pamokų, pertraukų, popamokinės veiklos, papildomo ugdymo, renginių ir išvykų metu;

8.2. apsitarnauti, pavalgyti, pasirūpinti asmens higiena;

8.3. įsitraukti į ugdomąją veiklą ir pagal galimybes joje dalyvauti:

8.3.1. paaiškina mokytojo skirtas užduotis ir talkina jas atliekant;

8.3.2. padeda perskaityti ar perskaito tekstus, skirtus mokymuisi;

8.3.3. padeda užsirašyti ar užrašo mokymo medžiagą;

8.3.4. padeda tinkamai naudotis ugdymui skirta kompensacine technika ir mokymo bei kompensacinėmis priemonėmis;

8.4. atlikti kitą su ugdymu(si), savitarna, savitvarka, maitinimu(si) susijusią veiklą;

8.5. turinčiam (turintiems) ribotas mobilumo galimybes:

8.5.1. išlipti iš transporto priemonės atvykus į mokyklą ir įlipti į transporto priemonę išvykstant iš mokyklos;

8.5.2. judėti po mokyklą, pasiekti klasę, grupę, kitas patalpas.

9. Bendradarbiaudamas su mokytoju, specialiuoju pedagogu, logopedu ir kitais su mokiniu (mokinių grupe) dirbančiais specialistais, numato ugdymo tikslų ir uždavinių pasiekimo būdus bei pagalbos mokiniams teikimo metodus ir juos taiko.

10. Padeda mokytojui parengti ir/ar pritaikyti mokiniui (mokinių grupei) reikalingą mokomąją medžiagą.

11. Padėjėjas atsako už kokybišką savo funkcijų vykdymą bei mokinio, mokinių grupės, kuriems teikia pagalbą, saugumą.

\_\_\_\_\_\_\_\_\_\_\_\_\_\_

**Pakeitimai:**

1.

 Lietuvos Respublikos švietimo ir mokslo ministerija, Įsakymas

Nr. ,
2005-01-31,
Žin., 2005, Nr.
25-825 (2005-02-22), i. k. 1052070ISAKISAK-150

Dėl švietimo ir mokslo ministro 2004 m.gruodžio 30 d. įsakymo Nr. ISAK-2092 "Dėl mokytojo padėjėjo pavyzdinio pareigybės aprašymo" pakeitimo

2.

 Lietuvos Respublikos švietimo ir mokslo ministerija, Įsakymas

Nr. ,
2006-11-30,
Žin., 2006, Nr.
132-5015 (2006-12-05), i. k. 1062070ISAKSAK-2254

Dėl švietimo ir mokslo ministro 2004 m. gruodžio 30 d. įsakymo Nr. ISAK-2092 "Dėl mokytojo padėjėjo pavyzdinio pareigybės aprašymo" pakeitimo